RASEINIŲ RAJONO SAVIVALDYBĖS ADMINISTRACIJOS DIREKTORIUS

ĮSAKYMAS

DĖL RASEINIŲ RAJONO SAVIVALDYBĖS BUITINIŲ NUOTEKŲ VALYMO ĮRENGINIŲ ĮRENGIMO DALINIO KOMPENSAVIMO PARAIŠKŲ VERTINIMO KOMISIJOS SUDARYMO

2022 m. gruodžio 5 d. Nr. A1-1571

Raseiniai

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, įgyvendindamas Raseinių rajono savivaldybės buitinių nuotekų valymo įrenginių įrengimo dalinio kompensavimo tvarkos aprašo, patvirtinto Raseinių rajono savivaldybės tarybos 2022 m. vasario 24 d. sprendimu Nr. TS-62 „Dėl Raseinių rajono savivaldybės buitinių nuotekų valymo įrenginių įrengimo dalinio kompensavimo tvarkos aprašo patvirtinimo“, 12 punktą:

1. S u d a r a u Raseinių rajono savivaldybės buitinių nuotekų valymo įrenginių įrengimo dalinio kompensavimo paraiškų vertinimo komisiją:

komisijos pirmininkas – Robertas Pareigis, Raseinių rajono savivaldybės administracijos Vietinio ūkio ir turto valdymo skyriaus vedėjas;

komisijos pirmininko pavaduotoja - Vilma Kundrotienė, Raseinių rajono savivaldybės administracijos Viešosios tvarkos skyriaus vedėja;

komisijos sekretorius – Donatas Dabžanskis, Raseinių rajono savivaldybės administracijos Viešosios tvarkos skyriaus vyriausiasis specialistas;

komisijos nariai:

- Gintas Brazas, Raseinių rajono savivaldybės administracijos vyriausiasis inžinierius;

- Justė Tamulytė, Raseinių rajono savivaldybės administracijos Teisės, personalo ir civilinės metrikacijos skyriaus vyriausioji specialistė.

2. T v i r t i n u Raseinių rajono savivaldybės buitinių nuotekų valymo įrenginių įrengimo dalinio kompensavimo paraiškų vertinimo komisijos veiklos nuostatus (pridedama).

Šis įsakymas Lietuvos Respublikos administracinių bylų teisenos įstatymo nustatyta tvarka, nuo paskelbimo ar įteikimo suinteresuotai šaliai dienos, gali būti skundžiamas Regionų apygardos administracinio teismo Šiaulių rūmams (Dvaro g. 80, LT-76298 Šiauliai).

Administracijos direktorius	Edmundas Jonyla

PATVIRTINTA

Raseinių rajono savivaldybės

administracijos direktoriaus

2022 m. gruodžio 5 d. įsakymu Nr. A1-1571

RASEINIŲ RAJONO SAVIVALDYBĖS BUITINIŲ NUOTEKŲ VALYMO ĮRENGINIŲ ĮRENGIMO DALINIO KOMPENSAVIMO PARAIŠKŲ VERTINIMO KOMISIJOS VEIKLOS NUOSTATAI

I SKYRIUS

BENDROSIOS NUOSTATOS

1.	Raseinių rajono savivaldybės buitinių nuotekų valymo įrenginių įrengimo dalinio kompensavimo paraiškų vertinimo komisijos veiklos nuostatai (toliau – Nuostatai) reglamentuoja Raseinių rajono savivaldybės buitinių nuotekų valymo įrenginių įrengimo dalinio kompensavimo paraiškų vertinimo komisijos (toliau – Komisija) teisinį veiklos pagrindą, funkcijas, teises ir pareigas, darbo organizavimo tvarką.

2.	Komisija vertina Raseinių rajono savivaldybės buitinių nuotekų valymo įrenginių įrengimo dalinio kompensavimo paraiškas (toliau – Paraiška), pateiktas pagal Raseinių rajono savivaldybės (toliau – Savivaldybė) administracijos (toliau – Administracija) skelbtą kvietimą teikti Paraiškas buitinių nuotekų valymo įrenginių įrengimo (toliau – Įrenginiai) kompensacijai gauti.

3.	Komisija savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, kitais šalyje galiojančiais teisės aktais, Raseinių rajono savivaldybės tarybos 2022 m. vasario 24 d. sprendimu Nr. TS-62 „Dėl Raseinių rajono savivaldybės buitinių nuotekų valymo įrenginių įrengimo dalinio kompensavimo tvarkos aprašo patvirtinimo“ patvirtintu Raseinių rajono savivaldybės buitinių nuotekų valymo įrenginių įrengimo dalinio kompensavimo tvarkos aprašu (toliau – Tvarkos aprašas) bei Nuostatais.

4.	Komisija sprendimus priima laikydamasi lygiateisiškumo, nešališkumo, skaidrumo ir nediskriminavimo principų.

5.	Komisija atskaitinga Administracijos direktoriui.

II SKYRIUS

KVIETIMO TEIKTI PARAIŠKAS PASKELBIMAS IR PARAIŠKŲ PATEIKIMAS

6. Kvietimą teikti Paraiškas kasmet, ne vėliau kaip iki einamųjų metų balandžio 1 dienos, skelbia atsakingas Administracijos Viešosios tvarkos skyriaus vyriausiasis specialistas Savivaldybės interneto svetainėje www.raseiniai.lt ir vietinėje spaudoje. Skelbime nurodoma:

6.1.	reikalavimai pareiškėjams;

6.2.	reikalavimai pateikiamiems dokumentams;

6.3.	Paraiškų pateikimo vieta, būdai ir terminai;

6.4.	nuoroda į Tvarkos aprašą, kuriuo remiantis bus atliekamas Paraiškos vertinimas;

6.5.	asmens, konsultuojančio Paraiškų teikimo ir vertinimo klausimais, pareigos, vardas, pavardė, telefono numeris ir elektroninio pašto adresas.

7.	Paraiškas pareiškėjai gali teikti iki einamųjų metų lapkričio 1 dienos.

8.	Pareiškėjai nustatyta tvarka ir terminais teikia Administracijai užpildytą Paraiškos formą ir kitą informaciją pagal patvirtinto Tvarkos aprašo reikalavimus.

9.	Paraiška turi būti pateikta iki skelbime nurodytos galutinės pateikimo dienos. Po nustatyto termino pateiktos Paraiškos nevertinamos.

10.	Pareiškėjas, rengdamas Paraišką, turi teisę gauti informaciją ir konsultacijas, kurias teikia Administracijos vyriausiasis specialistas. Informacija teikiama iki paskutinės Paraiškų pateikimo darbo dienos pabaigos.

11.	Pareiškėjas iki paraiškų padavimo termino gali atsiimti Paraišką. Pateiktos Paraiškos taisomos, tikslinamos, pildomos ar pateikiami papildomi dokumentai tik komisijos sprendimu.

12.	Administracijos vyriausiasis specialistas, pasibaigus Paraiškų pateikimo terminui, ne vėliau kaip per 10 darbo dienų, pateikia Komisijos nariams visų Paraiškas pateikusių pareiškėjų sąrašą ir gautas Paraiškas.

III SKYRIUS

KOMISIJOS UŽDAVINIAI IR FUNKCIJOS

13.	Komisijos uždavinys – užtikrinti objektyvų pateiktų Paraiškų vertinimą ir tikslinį lėšų panaudojimą.

14.	Komisija atlieka šias funkcijas:

14.1.	išnagrinėja pateiktas Paraiškas;

14.2.	sudaro kompensacijos gavėjų eilę ir informuoja pareiškėjus apie numatytas skirti (neskirti) lėšas;

14.3.	patikrina, ar Įrenginiai įsigyti ir darbai atlikti pagal pateiktą Paraišką;

14.4.	teikia Administracijos direktoriui siūlymą skirti (neskirti) kompensaciją.

IV SKYRIUS

KOMISIJOS NARIŲ TEISĖS IR PAREIGOS

15.	Komisijos nariai turi teisę:

15.1.	susipažinti su pateiktomis Paraiškomis, gauti reikalingą papildomą informaciją, susijusią su Paraiškų vertinimu;

15.2.	pateikti savo pastabas ir pasiūlymus dėl vertinimo rezultatų ir kompensacijos gavėjų eilės.

16.	Komisijos nariai, vykdydami jiems pavestas funkcijas, privalo laikytis Lietuvos Respublikos įstatymų ir kitų teisės aktų reikalavimų, taip pat užtikrinti asmens duomenų apsaugos reikalavimus.

17.	Komisijos nariai ne vėliau kaip prieš prasidedant pirmajam Paraiškų vertinimo Komisijoje posėdžiui, kuriame jie dalyvauja, privalo:

17.1.	pasirašytinai deklaruoti, kad nėra susiję su Paraiškas pateikusiais asmenimis ryšiais, dėl kurių galėtų kilti interesų konfliktas (priedas);

17.2. nedelsdami informuoti Komisijos pirmininką bei nusišalinti nuo Paraiškų vertinimo, jei Paraiškų vertinimo metu dėl pasikeitusių aplinkybių tokių ryšių atsirastų.

V SKYRIUS

KOMISIJOS SUDARYMAS IR DARBO ORGANIZAVIMAS

18.	Komisija sudaroma Administracijos direktoriaus įsakymu.

19.	Komisijai atstovauja, jos darbą organizuoja ir atsako už jos veiklą Komisijos pirmininkas.

20.	Pagrindinė Komisijos darbo forma yra posėdžiai. Sprendimai, išvados ir pasiūlymai įforminami posėdžio protokolu. Posėdžio protokolą pasirašo posėdžio pirmininkas ir sekretorius.

21.	Komisijos posėdžiams pirmininkauja Komisijos pirmininkas, o jei jo nėra – Komisijos pirmininko pavaduotojas. Jei nėra nei Komisijos pirmininko, nei pirmininko pavaduotojo, Komisijos pirmininkas skiriamas Administracijos direktoriaus įsakymu.

22.	Komisijos narys negali turėti privačių interesų, tiesiogiai ar netiesiogiai susijusių su pareiškėju, kurio Paraiška yra svarstoma. Jeigu yra pagrindo manyti, kad Komisijos nario dalyvavimas svarstant ir priimant sprendimą dėl konkrečios Paraiškos sukels interesų konfliktą, tas Komisijos narys pats arba Komisijos pirmininko reikalavimu turi nusišalinti nuo šios procedūros. Apie tai pažymima Komisijos posėdžio protokole. Nusišalinus Komisijos pirmininkui, jo pareigas toliau eina pirmininką pavaduojantis asmuo.

23.	Komisijos posėdžiai yra teisėti, jeigu juose dalyvauja ne mažiau kaip 2/3 Komisijos narių.

24.	Komisijos sekretorius:

24.1.	rašo Komisijos posėdžių protokolus;

24.2.	ne vėliau kaip prieš 3 darbo dienas iki posėdžio pradžios informuoja Komisijos narius apie posėdžio datą, laiką, vietą bei pateikia posėdžio darbotvarkę;

24.3.	supažindina Komisijos narius su Paraiškų vertinimo procedūromis;

24.4.	pateikia kitą reikalingą su svarstomomis Paraiškomis susijusią informaciją;

24.5.	rengia ir tvarko Komisijos dokumentus;

24.6. turi balsavimo teisę priimant Komisijos sprendimus.

25.	Paraiškos, pareiškėjų pateikti dokumentai, Komisijos posėdžių protokolai, kiti su Paraiškų vertinimu susiję dokumentai, saugomi teisės aktų nustatyta tvarka ne mažiau kaip 5 metus.

VI SKYRIUS

PARAIŠKŲ VERTINIMAS

26.	Komisija Paraiškas įvertina per 20 darbo dienų nuo Paraiškų pateikimo termino pasibaigimo. Esant poreikiui Paraiškų įvertinimo terminas gali būti pratęstas 20 darbo dienų.

27.	Komisija, gavusi Paraiškas, patikrina, ar pareiškėjai pateikė visus skelbime nurodytus dokumentus ir ar jie atitinka pareiškėjui keliamus reikalavimus. Jeigu pareiškėjai pateikė netikslius ar nepakankamus duomenis, Komisija privalo paprašyti pareiškėjo šiuos duomenis patikslinti arba papildyti per ne trumpesnį kaip 7 kalendorinės dienos ir ne ilgesnį kaip 14 kalendorinių dienų terminą.

28.	Komisija atmeta Paraiškas, jeigu jos neatitinka skelbime nurodytų reikalavimų arba per Nuostatų 27 punkte nurodytą terminą pareiškėjas nepateikė ar nepatikslino Komisijos prašomų pateikti ar patikslinti duomenų, būtinų Paraiškai vertinti.

29.	Jeigu Paraiškose prašomų lėšų suma viršija kompensavimo galimybes, Komisija, įvertinusi Paraiškas, vadovaudamasi Tvarkos apraše nustatytais prioritetais, sudaro kompensacijos gavėjų eilę: nurodomas vardas, pavardė, kokiam Įrenginiui įsigyti prašoma kompensacija, Paraiškos registravimo data.

30.	Sprendimai dėl Paraiškų atitikimo nustatytiems reikalavimams bei dėl sudarytos kompensacijų gavėjų eilės priimami, kai už juos balsuoja daugiau kaip ½ Komisijos posėdyje dalyvaujančių Komisijos narių.

31.	Komisijos sekretorius, ne vėliau kaip per 3 darbo dienas po Paraiškų įvertinimo Komisijos posėdyje, raštu informuoja pareiškėjus apie dėl jų priimtus sprendimus. Rašte nurodoma:

31.1. numatytas skirti (neskirti) lėšas;

31.2. apie sudarytą kompensacijos gavėjų eilę;

31.3.	reikalavimas pareiškėjui pateikti Įrenginių įsigijimo ir įrengimo išlaidas pagrindžiančius dokumentus, nurodytus Tvarkos aprašo 10 punkte (jeigu jų nepateikė);

31.4. terminas reikalingiems dokumentams pateikti;

31.5. kontaktinis asmuo ir būdas nurodytiems dokumentams pateikti;

31.6.	numatoma tolimesnė Paraiškų vertinimo procedūrų eiga bei bent apytiksliai procedūrų terminai.

32.	Komisija, gavusi Pareiškėjų pateiktus Įrenginio įsigijimo ir įrengimo išlaidas pagrindžiančius dokumentus, atlieka dokumentų vertinimą, ar jie atitinka Tvarkos aprašo 10 punkte išdėstytus reikalavimus, bei organizuoja patikrinimą Įrenginių įrengimo vietoje, ar darbai atlikti ir Įrenginys paruoštas naudojimui.

33.	Po dokumentų vertinimo ir atliktos patikros Komisija per 20 darbo dienų posėdyje priima nutarimą dėl siūlymo Administracijos direktoriui skirti (neskirti) kompensaciją.

34.	Komisijos sekretorius ne vėliau kaip per 3 darbo dienas po Komisijos posėdžio informuoja pareiškėjus apie Komisijos priimtą nutarimą dėl siūlymo Administracijos direktoriui.

VII SKYRIUS

BAIGIAMOSIOS NUOSTATOS

35.	Pareiškėjų asmens duomenys tvarkomi laikantis Lietuvos Respublikos asmens duomenų teisinės apsaugos įstatymo ir Bendrojo duomenų apsaugos reglamento nuostatų.

36.	Informacija apie Raseinių rajono savivaldybės buitinių nuotekų valymo įrenginių įrengimo dalinio kompensavimo rezultatus skelbiama Savivaldybės interneto svetainėje www.raseiniai.lt.

37.	Nuostatai tvirtinami, keičiami ir pripažįstami netekusiais galios Administracijos direktoriaus įsakymu.

_____________________________

Raseinių rajono savivaldybės buitinių

nuotekų valymo įrenginių įrengimo

dalinio kompensavimo paraiškų

vertinimo komisijos veiklos nuostatų

priedas

RASEINIŲ RAJONO SAVIVALDYBĖS BUITINIŲ NUOTEKŲ VALYMO ĮRENGINIŲ ĮRENGIMO DALINIO KOMPENSAVIMO PARAIŠKŲ VERTINIMO KOMISIJOS NARIO

NEŠALIŠKUMO PASIŽADĖJIMAS

20___ m._________________ d.

Raseiniai

Aš,_____________________________________________________________________________,

(vardas pavardė)

būdamas(-a) Raseinių rajono savivaldybės buitinių nuotekų valymo įrenginių įrengimo dalinio kompensavimo paraiškų vertinimo komisijos (toliau – Komisija) nariu (-e), sekretoriumi (-e):

1.	Vadovaudamasis (-si) Komisijos veiklos nuostatų 17.1 punktu, patvirtinu, kad nesu susijęs (-usi) su Paraiškas pateikusiais asmenimis ryšiais, dėl kurių galėtų kilti interesų konfliktą.

2.	Pasižadu, nedelsiant informuoti Komisijos pirmininką bei nusišalinti nuo Paraiškų vertinimo, jei Paraiškų vertinimo metu dėl pasikeitusių aplinkybių tokių ryšių atsirastų.

______________________	___________________

(vardas, pavardė)	(parašas)